CELEX: 32019R0923
Language: el
Date: 2019-06-03 00:00:00
Title: Εκτελεστικός κανονισμός (ΕΕ) 2019/923 της Επιτροπής, της 3ης Ιουνίου 2019, σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

6.6.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 148/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2019/923 ΤΗΣ ΕΠΙΤΡΟΠΗΣ
         της 3ης Ιουνίου 2019
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ' εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στους κωδικούς ΣΟ που εμφαίνονται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στους κωδικούς ΣΟ που αναφέρονται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 3 Ιουνίου 2019.
            
               
                  Για την Επιτροπή,
               
               
                  εξ ονόματος του Προέδρου,
               
               Stephen QUEST
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη
                        (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        
                                    1.
                                 
                                 
                                    Προϊόν που αποτελείται από αλκοολούχο υγρό με κατ' όγκο αλκοολικό τίτλο 4 % έως 6 %.
                                    Παράγεται με ανάμειξη χυμού μήλου που έχει υποστεί ζύμωση με αποσταγμένη αιθυλική αλκοόλη, ανθρακούχο νερό, ζάχαρη, κιτρικό οξύ, αρωματικές ουσίες, συντηρητικό μέσο (E 202), καφεΐνη και χρωστικές ουσίες (E 102, E 124).
                                    Η προσθήκη της αποσταγμένης αιθυλικής αλκοόλης στον χυμό μήλων που έχει υποστεί ζύμωση αυξάνει τον αλκοολικό του τίτλο: 62,05 l χυμού μήλου που έχει υποστεί ζύμωση, με 18 % vol. (11,17 l αλκοόλης), αναμειγνύονται με 37,95 l αποσταγμένης αιθυλικής αλκοόλης, με 28,28 % vol. (10,73 l αλκοόλης). Η προερχόμενη από ζύμωση αλκοόλη και η αποσταγμένη αλκοόλη στο προϊόν αντιπροσωπεύουν 51 % και 49 %, αντίστοιχα, της ολικής περιεκτικότητας σε αλκοόλη.
                                    Το μείγμα που προκύπτει διαλύεται με την προσθήκη ανθρακούχου νερού ώστε να αποκτήσει αλκοολικό τίτλο κατανάλωσης 4 % έως 6 % vol. Προστίθενται επίσης ζάχαρη, κιτρικό οξύ, συντηρητικό μέσο (E 202), καφεΐνη, χρωστικές ουσίες (E 102, E 124) και αρωματικές ουσίες (π.χ. μάνγκο, ρούμι, καρπός της ροιάς ή κρασί Porto).
                                    Το προϊόν παρουσιάζεται προς χρήση στην παραγωγή κοκτέιλ. Έχει οσμή και γεύση αλκοόλ, όξινη και γλυκιά.
                                    Το προϊόν προορίζεται για κατανάλωση από τον άνθρωπο και είναι συσκευασμένο για τη λιανική πώληση σε δοχεία περιεκτικότητας που δεν υπερβαίνει τα 2 l.
                                 
                              
                     
                        2208 90 69 
                     
                     
                        Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 2208 , 2208 90  και 2208 90 69 .
                        Το προϊόν είναι αλκοολούχο ποτό που δεν έχει διατηρήσει τον χαρακτήρα προϊόντος που υπάγεται στην κλάση 2206  (βλέπε επίσης τις Επεξηγηματικές Σημειώσεις του Εναρμονισμένου Συστήματος για την κλάση 2206 , τρίτη παράγραφος), καθώς οι προστιθέμενες ουσίες έχουν προκαλέσει απώλεια των ιδιοτήτων και των χαρακτηριστικών του χυμού μήλου που έχει υποστεί ζύμωση.
                        Το γεγονός ότι η αποσταγμένη αλκοόλη δεν υπερβαίνει, ούτε σε όγκο ούτε σε ποσοστό, το 49 % της αλκοόλης που περιέχεται στο προϊόν, ενώ το υπόλοιπο 51 % προκύπτει από διαδικασία ζύμωσης, δεν αποτελεί κριτήριο κατάταξης, διότι δεν υπάρχει κανόνας για τον καθορισμό του χαρακτήρα των προϊόντων της κλάσης 2206  με βάση το μεγαλύτερο ποσοστό.
                        Κατά συνέπεια, αποκλείεται η κατάταξη στην κλάση 2206 , επειδή το προϊόν παρουσιάζει αντικειμενικά χαρακτηριστικά παρόμοια με εκείνα ενός οινοπνευματώδους ποτού και όχι πλέον με εκείνα που λαμβάνονται με ζύμωση συγκεκριμένου καρπού ή φυτού.
                        Ως εκ τούτου, το προϊόν πρέπει να καταταγεί στον κωδικό ΣΟ 2208 90 69  ως άλλο οινοπνευματώδες ποτό που παρουσιάζεται σε δοχεία με περιεχόμενο που δεν υπερβαίνει τα 2 l.
                     
                  
                        
                                    2.
                                 
                                 
                                    Προϊόν που αποτελείται από αλκοολούχο υγρό με κατ' όγκο αλκοολικό τίτλο 15 %.
                                    Παράγεται με ζύμωση εκχυλίσματος ζαχαρότευτλου, το οποίο αποτελείται, κατά βάρος, από 93,4 % ζαχαρόζη (96,7 % ζαχαρόζη επί ξηρού), πρωτεΐνες, ιχνοστοιχεία, ίνες και νερό.
                                    Η διαδικασία ζύμωσης επιτυγχάνεται με την προσθήκη νερού και μαγιάς και συνεχίζεται έως ότου επιτευχθεί αλκοολικός τίτλος 15 %. Στη συνέχεια, η μαγιά απομακρύνεται με καθίζηση και μικροδιήθηση. Το προϊόν δεν έχει ιδιαίτερη οσμή και γεύση, εκτός από της αλκοόλης.
                                    Το προϊόν προορίζεται για χρήση ως βάση κατά τη σύνθεση αλκοολούχων ποτών.
                                    Παρουσιάζεται χύμα.
                                 
                              
                     
                        2208 90 99 
                     
                     
                        Η κατάταξη καθορίζεται από τους γενικούς κανόνες 1 και 6 για την ερμηνεία της Συνδυασμένης Ονοματολογίας και από το κείμενο των κωδικών ΣΟ 2208 , 2208 90  και 2208 90 99 .
                        Το εκχύλισμα ζαχαρότευτλου είναι ουδέτερη ακατέργαστη ζάχαρη και, ως εκ τούτου, το προϊόν δεν είναι δυνατό να έχει τη γεύση, την οσμή και/ή την εμφάνιση ποτού που παράγεται από συγκεκριμένο καρπό ή φυσικό προϊόν. Κατά συνέπεια, δεν έχει λάβει τα χαρακτηριστικά προϊόντος που υπάγεται στην κλάση 2206 , αλλά έχει αποκτήσει τα χαρακτηριστικά της αιθυλικής αλκοόλης της κλάσης 2208 .
                        Το προϊόν, το οποίο λαμβάνεται με την επεξεργασία εκχυλίσματος ζαχαρότευτλου που έχει υποστεί ζύμωση και προορίζεται για χρήση ως βάση κατά τη σύνθεση αλκοολούχων ποτών, είναι ουδέτερο όσον αφορά το χρώμα, την οσμή και τη γεύση λόγω καθαρισμού (συμπεριλαμβανομένης της μικροδιήθησης) και επομένως υπάγεται στην κλάση 2208 .
                        Ως εκ τούτου, το προϊόν πρέπει να καταταγεί στον κωδικό ΣΟ 2208 90 99  ως άλλη αιθυλική αλκοόλη μη μετουσιωμένη που παρουσιάζεται σε δοχεία με περιεχόμενο που υπερβαίνει τα 2 l.